Il-MaltaPost nediet sett ta' tliet bolol b'apprezzament lill-ħaddiema fil-qasam tas-saħħa li tant impenjaw ruħhom matul din il-pandemija. Din il-ħarġa tikkonsisti f'nofs miljun bolla – kull waħda b'valur ta' tletin ċenteżmu. Is-sett bil-kelma Grazzi huwa disinjat mill-MaltaPost u meħud minn pitturi ta' żewġ artisti Maltin. Il-bolli nħarġu f'folji ta' għaxra, bil-ħarġa tikkonsisti f'ħames mitt elf bolla. L-għejja, l-għajnejn miksura, l-inċertezza, il-biża' u t-tama li l-pandemija tgħaddi. Maqbuda kollha f'dawn l-uċuh il-frontliners, li b'espressjoni waħda jwasslu dulluvju ta' emozzjonijiet. Il-pandemija li mmarkat din il-ġenerazzjoni fid-dinja, minn żgħar sa kbar. Iżda forsi l-iktar min iħares lejha wiċċ imb'wiċċ kuljum – il-frontliners, kelma li spiċċat fuq ilsienna f'din it-taqbida globali. Il-MaltaPost, bħal diversi operaturi postali madwar id-dinja, ħarġet dawn il-bolol nazzjonali bħala simbolu ta' solidarjetà fi żmien diffiċli li l-coronavirus daħħlet id-dinja fih. Huma l-artisti lokali Madeleine Gera u Andrew Micallef, li qabdu f'mument wieħed tliet espressjonijiet ta' tliet frontliners u pinġew ħarsa li ddominat lid-dinja f'dawn l-aħħar kważi 12-il xahar. Meta preżentat bil-bolli ġodda, id-Deputat Prim Ministru u Ministru tas-Saħħa Chris Fearne fisser ir-realtà tal-ħajja tal-frontliners f'din l-aħħar sena – ħidma bla heda u ħafna drabi f'riskju biex iħarsu saħħet min kien fil-kura tagħhom.